Llanes acueye’l vienres la presentación de ‘Fierro, carbón y metralla’
#000000
El músicu David Varela, l’escritor Paco Álvarez y la editorial Hoja de Lata lleven a escena un espectáculu qu'entemez música, pallabres y imáxenes
#000001
Daniel Álvarez, editor d’Hoja de Lata, desvela que Fierro, carbón y metralla ye una llectura musicada de fragmentos “de la meyor narrativa del escritor con una secuencia sonora creada ad hoc pol nomáu músicu”. Una escoyeta na qu’hai testos de la novela Lluvia d’agostu y del llibru de cuentos Pasaxeres de la nueche, asina como “rellatos premiaos en concursos de narración y adelantos d’obres inédites, dialogando con una propuesta musical na que lo mesmo suena un compás aceleráu de les Highlands col acordión qu’una añada suavina cola flauta trevesera enantes de volver a la carga con dalgún de los compases deprendíos por Varela en Lliberdón, La Bandina o La Bonturné”. L’editor esplica que la idea ye “atrapar al públicu, facelu caer nuna narración adictiva cola esbilla lliteraria que fae Álvarez, la banda sonora que pon Varela y l’ambientación de les imáxenes de fondu, que dirán sucediéndose al mesmu ritmu que la pallabra y la música”.
#000008
David Varela ta venceyáu a la música tradicional dende bien neñu. Ye multinstrumentista (tamboriteru, acordionista, flautista, cantante...), músicu d’acompañamientu de grupos de pop o de teatru y maestru d’acordión diatónicu, percusión tradicional, tambor asturianu y bodhram nes escueles de música tradicional La Quintana de Xixón y A Mansalva en Llaviana, y nes escueles municipales de música de Tinéu, Cangas y Nava, na que tamién foi director. El so nome aparez en mediu centenar de trabayos discográficos, con collaboraciones nacionales y internacionales en dellos xéneros y estilos.
#000009